[{"text_idx": "#000000", "text": "Esperanto dum Ekonomia Forumo en Krynica-Zdro\u0301j"}, {"text_idx": "#000001", "text": "Artikolo pri la Esperanto-stando organizita de la Europa Esperanto-Unio helpe de la organizo E@I c\u0302e la XXV Ekonomia Forumo en Krynica-Zdro\u0301j okazinta en la tagoj 8-10.09.2015 C\u0302u \u201eEsperanto\u201d estas adreso de iu retpag\u0302o? Morta lingvo? Au\u0306 dialekto de la hispana? \u2013 demandis foje preterpasantoj c\u0302e la budo de Esperantistoj. Kial g\u0302i ankorau\u0306 ne venkis? \u2013 demandis siavice konata pola eu\u0306rodeputito Janusz Korwin-Mikke. La nura fakto, ke tiuj demandoj dau\u0306re postulas respondojn, certigis nin pri la senco de nia c\u0302eesto en la forumo jam dekan fojon. Lau\u0306 niaj observoj, efika disvastigado de Esperanto kun g\u0302iaj ideoj ne povos estonte sukcesi, se en mensoj de homoj ne semig\u0302os unue apenau\u0306a konscio pri la simpla fakto, ke tiuspeca lingvo ekzistas. Se oni renkontig\u0302as homojn, kiuj jam scias, pri kio temas en la E-movado, oni bezonos ilin recertigi pri g\u0302ia dau\u0306ra funkciado. Ili pli ofte emos demandi, c\u0302u Esperanto ankorau\u0306 ekzistas, c\u0302ar \u201eiam g\u0302i estis moda, sed tiu tempo ja estas jam longe for\u201d. Videblas do, ke la rekonado de la lingvo sufic\u0302e bone funkcias c\u0302e la membroj de pli ag\u0302aj generacioj, nun la almenau\u0306 parta intereso bezonus c\u0302efe kultivadon \u2013 precipe ke la oferto por Esperanto-kursoj en Univeritatoj de Tria Ag\u0302o pli kaj pli vastas. Sed la \u201enaskadon\u201d de novaj, junaj Esperantistoj oni devas badau\u0306rinde pene fari tute dekomence. Ankau\u0306 alia tristiga afero klare videblis c\u0302e la forumo: lingva problemo en Eu\u0306ropa Unio dau\u0306re ne estis solvita kaj ec\u0302 ne tro s\u0302ajnas, ke g\u0302i baldau\u0306 farig\u0302os tia. En la kazo de tiu c\u0302i forumo ne validas la fakto, ke oni plej facile komunikig\u0302as kun alilandanoj en la angla lingvo. Pro granda kvanto de gastoj venantaj de la Orienta kaj Centra Eu\u0306ropo pli facile estis interkomprenig\u0302i en la rusa, kiu facile rekoneblas en ekssocialismaj landoj inkluzive 6 najbarlandojn de Pollando. Alian makreblan impreson faris la malferma diksuto de la forumo inter geprezidantoj de Pollando, Makedonio kaj Kroatio, kiu devis esti tradukita al kelkaj lingvoj kaj au\u0306skultata per kapau\u0306skultiloj. Ec\u0302 kiam la prezidantino de Kroatio parolis sian fluan, klaran kaj seneraran anglan, la duono de la publiko bezonis tamen simultanan tradukadon, kiu venadis unue kun kelksekunda malfruig\u0302o. Kaj kiuj grupoj bezonus havi facilan komunan lingvon pli urg\u0302e ol politikistoj, entreprenistoj kaj aktivistoj, do homoj, kiuj havas la plej grandan influon al la bonstato de landoj? Kiu, se ne ili, havas pli grandan s\u0302anc\u0302on uzi kaj lerni diversajn lingvojn? Por atentigi homojn pri tiuj lingvaj problemoj, la Esperanto-budo estis ekipita per diversaj allogaj\u0302oj: skribiloj, glumarkoj, s\u0302lidoj, sakoj, DVD-j, bultenoj, informiloj k. s. Tiu ric\u0302eco de senpagaj gag\u0302etoj montrig\u0302is sufic\u0302e okulfrapa por facile kapti atenton de la gastoj de la forumo, des pli ke nia stando staris tuj malantau\u0306 la enirejo. Per bona reklamado valoris montri al forumgastoj, ke Esperantistoj ne estas iuj eksmodaj uloj batalantaj vane por sia idelisma venko, sed efikaj agantoj por disvastigado de lingva diverseco au\u0306 popularigado de malofte lernataj lingvoj kiel ekz. la slovaka. Estus favore, ke iam la lingva politiko en la Eu\u0306ropa Unio s\u0302ang\u0302ig\u0302us for de la nuna maloptimala formo per enkoduko de komuna lingvo, des pli post venontaj grandaj ondoj de novaj enmigrintoj de la Sudo, kiuj ankorau\u0306foje alportos kun si plian porcion de lingva kaj kultura diverseco. Nome de PEJ la esperanto-standon subtenis Mariusz Hebdzyn\u0301ski."}, {"text_idx": "#000002", "text": "Pri niDatumoj de la organizoEstraroPEJ-aktuale"}]